Απόφαση του Συμβουλίου

της 20ής Μαρτίου 2000

που επιτρέπει στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 11 της έκτης οδηγίας (77/388/ΕΟΚ) περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(2000/256/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση(1) (στο εξής καλούμενη "έκτη οδηγία ΦΠΑ"), και ιδίως το άρθρο 27,

την πρόταση της Επιτροπής,

Εκτιμώντας τα ακόλουθα:

(1) Με επιστολή που πρωτοκολλήθηκε στη Γενική Γραμματεία της Επιτροπής την 1η Σεπτεμβρίου 1999, η κυβέρνηση του Βασιλείου των Κάτω Χωρών ζήτησε, βάσει του άρθρου 27 της έκτης οδηγίας ΦΠΑ, την άδεια να εφαρμόσει μέτρο παρέκκλισης από το άρθρο 11 μέρος Α παράγραφος 1 στοιχείο α) της εν λόγω οδηγίας.

(2) Δυνάμει του άρθρου 27 παράγραφος 1 της έκτης οδηγίας ΦΠΑ, το Συμβούλιο, κατόπιν προτάσεως της Επιτροπής, επιτρέπει ομόφωνα, σε κάθε κράτος μέλος τη λήψη ειδικών μέτρων παρέκκλισης από την εν λόγω οδηγία με σκοπό την απλοποίηση της είσπραξης του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.

(3) Σύμφωνα με το προαναφερόμενο άρθρο 27, τα λοιπά κράτη μέλη ενημερώθηκαν σχετικά με την αίτηση του Βασιλείου των Κάτω Χωρών, με επιστολή της 28ης Οκτωβρίου 1999.

(4) Στο άρθρο 11 μέρος Α παράγραφος 1 στοιχείο α) της έκτης οδηγίας ΦΠΑ ορίζεται κατ' αρχήν ότι η βάση επιβολής του φόρου για τις παραδόσεις αγαθών και τις παροχές υπηρεσιών συνίσταται σε ο,τιδήποτε αποτελεί την αντιπαροχή την οποία έλαβε ή πρόκειται να λάβει για τις πράξεις αυτές ο προμηθευτής ή ο παρέχων τις υπηρεσίες από τον αγοραστή, το λήπτη ή τρίτο πρόσωπο.

(5) Κατά παρέκκλιση αυτών των διατάξεων, το Βασίλειο των Κάτω Χωρών ζήτησε την άδεια να συμπεριλάβει, στη βάση επιβολής του φόρου για συναλλαγές με εργασίες μετατροπής του επενδυτικού χρυσού, την αξία της πρώτης ύλης που παρέχεται από τον αποδέκτη της υπηρεσίας και η οποία χρησιμοποιήθηκε για την κατασκευή του τελικού προϊόντος.

(6) Σκοπός της παρέκκλισης αυτής είναι η αποτροπή της κατάχρησης της απαλλαγής από τη φορολογία για τον επενδυτικό χρυσό και ως εκ τούτου η αποτροπή ορισμένων περιπτώσεων φοροδιαφυγής ή φοροαποφυγής· ως εκ τούτου, ανταποκρίνεται στις προϋποθέσεις που καθορίζονται στο άρθρο 27 της έκτης οδηγίας ΦΠΑ.

(7) Οι εν λόγω περιπτώσεις φοροδιαφυγής ή φοροαποφυγής συνίστανται κυρίως στην αγορά επενδυτικού χρυσού που απαλλάσσεται του ΦΠΑ ο οποίος στη συνέχεια μετατρέπεται σε κοσμήματα ή άλλα εμπορεύματα και ο ΦΠΑ δεν επιβάλλεται επί της αξίας του επενδυτικού χρυσού που χρησιμοποιείται στη συγκεκριμένη συναλλαγή.

(8) Η παρέκκλιση χορηγείται έως τις 31 Δεκεμβρίου 2004, έτσι ώστε να καταστεί δυνατή η αξιολόγηση της ορθότητας του μέτρου παρέκκλισης λαμβανομένης υπόψη της εξέλιξης της εφαρμογής του ειδικού καθεστώτος για τον επενδυτικό χρυσό που θεσπίσθηκε με την οδηγία 98/80/ΕΚ(2).

(9) Το μέτρο παρέκκλισης δεν έχει αρνητικές επιπτώσεις για τους ίδιους πόρους των Ευρωπαϊκών Κοινοτήτων που προέρχονται από το φόρο προστιθέμενης αξίας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση του άρθρου 11 μέρος Α παράγραφος 1 στοιχείο α) της έκτης οδηγίας ΦΠΑ, επιτρέπεται στο Βασίλειο των Κάτω Χωρών να συμπεριλάβει, στη βάση επιβολής του φόρου για την παροχή εμπορευμάτων ή υπηρεσιών που περιλαμβάνουν εργασίες μετατροπής επενδυτικού χρυσού που τυγχάνει απαλλαγής, την αξία του χρυσού που περικλείεται στο τελικό προϊόν, με βάση την τρέχουσα τιμή της αγοράς για τον επενδυτικό χρυσό.

Άρθρο 2

Η άδεια που αναφέρεται στο άρθρο 1 λήγει στις 31 Δεκεμβρίου 2004.

Άρθρο 3

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες, 20 Μαρτίου 2000.

Για το Συμβούλιο

Ο Πρόεδρος

J. Gama

(1) ΕΕ L 145 της 13.6.1977, σ. 1· οδηγία όπως τροποποιήθηκε τελευταία από την οδηγία 1999/85/ΕΚ (ΕΕ L 277 της 28.10.1999, σ. 34).

(2) ΕΕ L 281 της 17.10.1998, σ. 31.